Tenismanul francez Gael Monfils, soţul ucrainencei Elina Svitolina, va participa la turneul de tenis Ţiriac Open ATP 250 care se va desfăşura la Baza Sportivă Năstase/Marica din Capitală în perioada 14-21 aprilie.
''Suntem încântaţi să anunţăm că numărul 1 showman din circuitul ATP, Gael Monfils, va fi prezent la Bucureşti pentru ATP250 Ţiriac Open. Capacitatea lui de a captiva publicul în timp ce execută lovituri spectaculoase îl face un favorit printre spectatori. Suntem entuziasmaţi să îl avem alături de noi la Bucureşti pentru turneul nostru, aducându-şi stilul unic şi spiritul competitiv pe teren. Bun venit înapoi, Gael Monfils, în familia Ţiriac Open!'', au anunţat organizatorii.
Monfils (37 ani) ocupă locul 47 în clasamentul ATP publicat luni şi are în palmares 12 titluri ATP, ultimul câştigat anul trecut la Stockholm, dar a disputat şi alte 22 de finale.
Monfils este al patrulea jucător care confirmă prezenţa la Ţiriac Open, după canadianul Denis Shapovalov, francezul Richard Gasquet şi elveţianul Stan Wawrinka.
Turneul internaţional de tenis ATP 250 Ţiriac Open, dotat cu premii în valoare totală de 580.000 de euro, va avea loc în perioada 14-21 aprilie la Bucureşti.
Singurul turneu de tenis ATP 250 organizat în România se va desfăşura în incinta "Bazei Sportive Năstase/Marica", iar meciurile vor avea loc în aer liber, pe zgură.
După 8 ani de absenţă în România, turneul revine cu ediţia numărul 25, iar fostul tenisman Ion Ţiriac a precizat că va rămâne aici: "Tenisul se întoarce acasă. De data aceasta va rămâne în România. Ani de zile am aşteptat momentul acesta, mă bucur că a sosit. Vă aşteptăm pe toţi la turneu".
Câştigătorul turneului de tenis ATP 250 va primi 250 de puncte ATP, competiţia atrăgând astfel un tablou de jucători de top, din primii 100 în clasamentul ATP.